
Na osnovu člana 157. i 158. Zakona o bezbednosti saobraćaja na putevima („Sl.Glasnik RS“ br. 41/2009, 53/2010, 101/2011, 32/2013-odluka US, 55/2014, 96/2015-dr.zakon, 9/2016-odluka US, 24/2018, 41/2018-dr.zakon, 87/2018, 23/2019 i 128/2020-dr zakon,76/2023 i 19/2025), člana 32. Zakona o lokalnoj samoupravi („Sl. glasnik RS", br. 129/2007, 83/2014 - dr. zakon, 101/2016 - dr. zakon, 47/2018 i 111/2021 - dr. zakon) i čl.40. Statuta opštine Tutin ( Sl.list opštine Tutin br.1/19), Skupština opštine Tutin na sednici održanoj dana  19.06.2026.godine, donosi
ODLUKU O TEHNIČKOM REGULISANJU SAOBRAĆAJA NA TERITORIJI OPŠTINE TUTIN

I. OPŠTE ODREDBE

Član 1.
            Ovom odlukom utvrđuje se režim saobraćaja na području opštine Tutin, nadležnosti, obaveze i odgovornosti organa, preduzeća za tehničko regulisanje saobraćaja, zaštitu i održavanje ulica i lokalnih puteva, kao i postavljanje, zaštita i održavanje horizontalne i vertikalne saobraćajne signalizacije.

Član 2.
            Pod tehničkim regulisanjem saobraćaja, u smislu ove odluke, podrazumevaju se sve mere i akcije kojima se utvrđuje režim saobraćaja u redovnim uslovima i u uslovima radova na putu, a naročito: usmeravanje tranzitnog saobraćaja, saobraćaja motornih vozila, autobusa, biciklističkog, zaprežnog i pešačkog saobraćaja; određivanje jednosmernih ulica, pešačkih zona, zona usporenog saobraćaja, „zona 30“, zona škole i zona zaštite životne sredine; utvrđivanje puteva i ulica u kojima se zabranjuje saobraćaj pojedinih kategorija vozila; ograničenje brzine kretanja za sve ili pojedine kategorije vozila; određivanje prostora za parkiranje i zaustavljanje vozila; određivanje glavnih, sporednih i ostalih ulica (ulica sa jakim, srednjim i slabim intenzitetom saobraćaja); utvrđivanje lokacija za taksi stajališta; utvrđivanje načina tehničkog regulisanja saobraćaja na raskrsnicama i slično.

Za sprovođenje utvrđenog režima saobraćaja mora se izraditi saobraćajni projekat i na putu postaviti saobraćajna signalizacija u skladu sa projektom.

Član 3.
            Učesnici u saobraćaju dužni su da se pridržavaju odredaba ove odluke i ostalih saobraćajnih propisa. Svojim učešćem u saobraćaju oni ne smeju nanositi štetu putevima, putnim objektima, kao ni vertikalnoj i horizontalnoj saobraćajnoj signalizaciji, niti vršiti bilo kakve radnje koje bi mogle da ugrožavaju ili ometaju normalno odvijanje saobraćaja.

Član 4.
            Za tehničko regulisanje saobraćaja na području opštine Tutin odgovoran je organ opštinske uprave nadležan za poslove saobraćaja opštine Tutin.

Član 5.
            Za održavanje kolovoza ulica, saobraćajnih objekata, trotoara, biciklističkih i pešačkih staza, taksi i autobuskih stajališta, postavljanje i održavanje horizontalne i vertikalne saobraćajne signalizacije, kao i za preduzimanje svih mera u sprovođenju utvrđenog režima saobraćaja, odgovorno je Javno komunalno stambeno preduzeće „Gradac” Tutin (u daljem tekstu: JKSP „Gradac”).

Tehnička sredstva za usporavanje saobraćaja (PUB) postavljaće JKSP „Gradac” prema saobraćajnom projektu na koji saglasnost daje opštinski organ nadležan za poslove saobraćaja, a na osnovu predloga Saveta za koordinaciju poslova bezbednosti saobraćaja na putevima opštine Tutin.

JKSP „Gradac” je dužno da obezbedi rad zimske službe održavanja ili da ove poslove poveri odgovarajućem specijalizovanom preduzeću.

Poslovi iz stava 1. i 3. ovog člana vrše se na osnovu godišnjeg plana i programa održavanja koji donosi JKSP „Gradac”.

II. REŽIM SAOBRAĆAJA

Član 6.
            Na području grada Tutina ograničava se brzina kretanja motornih vozila na 50 km/h, osim ako saobraćajnim znakom na pojedinim deonicama nije drugačije određeno.

Član 7.
            Određuju se glavne ulice (ulice sa jakim intenzitetom saobraćaja), odnosno ulice sa pravom prvenstva prolaza u odnosu na saobraćajnice drugog reda (srednji intenzitet saobraćaja) i ostale ulice (slab intenzitet saobraćaja), i to:

· JNA ----------------------------------(Hamzagića)

· Pešterska ----------------------------(Safvet-bega Bašagića)

· III Sandžačke brigade -------------(Sultan Mehmed Fatiha)
Član 8.
            Određuju se saobraćajnice drugog reda (ulice sa srednjim intenzitetom saobraćaja) na kojima učesnici u saobraćaju imaju pravo prvenstva prolaza u odnosu na ostale ulice (ulice sa slabim intenzitetom saobraćaja) koje se ulivaju ili ukrštaju sa njima, a ne spadaju u kategoriju glavnih ulica, i to:

· Bogoljuba Čukića ----------------------------(Husein-bega Gradaščevića)

· Svetozara Markovića ------------------------(Avda Međedovića)

· Revolucije ------------------------------------ (Isa-bega Ishakovića)

· Lenjinova--------------------------------------(Mehmed Spaha)

· Ibarska-----------------------------------------(Aladža)
· 7. juli ------------------------------------------(Ilhamija)

· Njegoševa ------------------------------------ (Kulina Bana)

· Omladinska ---------------------------------- (Ejupa Mušovića)

· Sportska--------------------------------------- (Zuka Džumhura)

· IX Crnogorske brigade---------------------- (Muftije Šemsikadića)
· Baha Tutića -----------------------------------(Baho Tutić)
· 29. novembra ---------------------------------(Musa Ćazim Ćatić)

· Muja Hekala ----------------------------------(Dositeja Obradovića)

· Kočarnički put --------------------------------(Muhadžirska)

· Sopoćanska ------------------------------------(Sopoćanska)

Međusobno prvenstvo prolaza na saobraćajnicama iz stava 1. ovog člana reguliše se na sledeći način:

· Ulica Bogoljuba Čukića je ulica sa pravom prvenstva prolaza u odnosu na Ulicu IX Crnogorske brigade i sve ostale ulice koje se ulivaju u nju.

· Ulica Svetozara Markovića je ulica sa pravom prvenstva prolaza u odnosu na Ulicu revolucije i Lenjinovu ulicu.

· Ulica Ibarska je ulica sa pravom prvenstva prolaza u odnosu na Ulicu Svetozara Markovića i Sopoćansku ulicu.

· Ulica Revolucije je ulica sa pravom prvenstva prolaza u odnosu na Lenjinovu ulicu.

· Ulica Njegoševa je ulica sa pravom prvenstva prolaza u odnosu na Omladinsku ulicu.

· Ulica Sportska je ulica sa pravom prvenstva prolaza u odnosu na Ulicu 29. novembra.

· Ulica Muja Hekala je ulica sa pravom prvenstva prolaza u odnosu na Ulicu 29. novembra i Sopoćansku ulicu.

· Lenjinova ulica je ulica sa pravom prvenstva prolaza u odnosu na Sopoćansku ulicu.

· Sopoćanska ulica je ulica sa pravom prvenstva prolaza u odnosu na Omladinsku ulicu.
· Ulica Sportska i Ulica 7. jula ukrštaju se na raskrsnici sa kružnim tokom saobraćaja, a prvenstvo prolaza na ovoj raskrsnici definisano je pravilima saobraćaja (vozila iz obe ulice pri nailasku na raskrsnicu sa kružnim tokom saobraćaja dužna su da propuste vozila koja se već nalaze u kružnom toku).

Član 9.
           Ostale ulice (ulice sa slabim intenzitetom saobraćaja) u gradu i druge javne površine na kojima se odvija saobraćaj smatraju se sporednim, stambenim i pristupnim ulicama, odnosno saobraćajnicama.
Član 10.
           Glavne ulice (ulice sa jakim intenzitetom saobraćaja) jesu ulice sa pravom prvenstva prolaza u odnosu na saobraćajnice drugog reda (ulice sa srednjim intenzitetom saobraćaja) i ostale ulice (ulice sa slabim intenzitetom saobraćaja).

Saobraćajnice drugog reda (ulice sa srednjim intenzitetom saobraćaja) jesu ulice sa pravom prvenstva prolaza u odnosu na ostale ulice (ulice sa slabim intenzitetom saobraćaja).

1. JEDNOSMERNE ULICE
Član 11.
Određuju se ulice i delovi ulica sa jednosmernim smerom odvijanja saobraćaja, i to:
1. Ulica Revolucije, od raskrsnice sa Lenjinovom ulicom do raskrsnice sa Ulicom III sandžačke brigade — dozvoljeni smer kretanja je od Lenjinove ulice ka Ulici III sandžačke brigade;

2. Ulica Revolucije, od raskrsnice sa Lenjinovom ulicom do raskrsnice sa krakom ulice kod robne kuće „Tutinka” koji spaja Ulicu Revolucije i Ulicu III sandžačke brigade — dozvoljeni smer kretanja je od raskrsnice sa Lenjinovom ulicom ka raskrsnici sa krakom ulice koji izlazi na ulicu Revolucije;

3. Ulica 23. novembra, na delu od raskrsnice sa Pešterskom ulicom do raskrsnice sa Ulicom Sulja Hamzagića — dozvoljeni smer kretanja je od raskrsnice sa Pešterskom ulicom ka raskrsnici sa Ulicom Sulja Hamzagića;

4. Ulica 23. novembra, na delu od raskrsnice sa Ulicom Sulja Hamzagića do raskrsnice sa Ulicom 7. jula — dozvoljeni smer kretanja je od raskrsnice sa Ulicom Sulja Hamzagića ka raskrsnici sa Ulicom 7. jula;

5. Kovačka ulica, na delu od raskrsnice sa Ulicom 23. novembra do raskrsnice sa Njegoševom ulicom — dozvoljeni smer kretanja je od raskrsnice sa Ulicom 23. novembra ka raskrsnici sa Njegoševom ulicom;

6. Krak ulice koji spaja Ulicu III sandžačke brigade i Ulicu Revolucije (preko puta autobuske stanice) — dozvoljeni smer kretanja je od raskrsnice sa Ulicom III sandžačke brigade ka raskrsnici sa Ulicom Revolucije;

7. Poluprsten ulice oko Zemljoradničke zadruge (kroz parcelu broj 1200/1) koji sa oba svoja kraka izlazi na Peštersku ulicu — dozvoljeni smer kretanja je od Doma za lica ometena u razvoju ka restoranu Wiena iz ulice Pešterske pored parcele 1200/1;

8. Krak ulice koji povezuje Ulicu III sandžačke brigade i Ulicu IX crnogorske brigade (kod autobuske stanice) — dozvoljeni smer kretanja je od raskrsnice sa Ulicom III sandžačke brigade ka raskrsnici sa Ulicom IX crnogorske brigade;

9. Krak Omladinske ulice (pored dvorišta osnovnih škola) — dozvoljeni smer kretanja je od raskrsnice sa Ulicom Muja Hekala ka raskrsnici sa Njegoševom ulicom;

10. Ulica Muja Hekala, na delu od raskrsnice sa Pešterskom ulicom do raskrsnice sa krakom Omladinske ulice (pored dvorišta osnovnih škola) — dozvoljeni smer kretanja je odraskrsnice sa Pešterskom ulicom ka raskrsnici sa krakom Omladinske ulice;

11. Ulica Sulja Hamzagića, na delu od raskrsnice sa Njegoševom ulicom do raskrsnice sa Ulicom 23. novembra — dozvoljeni smer kretanja je od raskrsnice sa Njegoševom ulicom ka raskrsnici sa Ulicom 23. novembra;

12. Krak ulice koji spaja Ulicu III sandžačke brigade i Ulicu Revolucije (kod robne kuće „Tutinka”) — dozvoljeni smer kretanja je od raskrsnice Ulicom Revolucije ka raskrsnici sa Ulicom III sandžačke brigade;

13. Lenjinova ulica, na delu od raskrsnice sa Sopoćanskom ulicom do raskrsnice sa Ulicom Revolucije — dozvoljeni smer kretanja je od raskrsnice sa Sopoćanskom ulicom ka raskrsnici sa Ulicom Revolucije.
2. ZABRANE I OGRANIČENJA
Član 12.
Za pešačku zonu određuju se sledeći delovi ulica:
1. Deo Ulice 23. novembra - od raskrsnice sa Pešterskom ulicom do raskrsnice sa Omladinskom ulicom;

2. Deo Omladinske ulice - od raskrsnice sa Ibarskom ulicom do raskrsnice sa Ulicom Revolucije;

3. Deo Ulice Revolucije - od raskrsnice sa Omladinskom ulicom do raskrsnice na kojoj se Ulica Revolucije račva u dva pravca.
Zabranjuje se saobraćaj za sva motorna vozila na gradskom trgu koji predstavlja pešačku zonu.

Izuzetno od stava 2. ovog člana, opštinski organ nadležan za poslove saobraćaja može izdati potvrdu kojom odobrava ulazak, prolaz i zaustavljanje u pešačkoj zoni (iz smera PTT – Policijska stanica) za sledeća vozila:

1. Vozila kojima se vrši snabdevanje preduzeća, radnji i ugostiteljskih objekata, u periodu od 01.00 do 09.00 časova i u periodu od 17.00 do 19.00 časova, čija najveća dozvoljena masa ne prelazi 3,5 tone, i to sa sopstvenim vozilom ili na osnovu ugovora o snabdevanju, za najviše dva vozila po preduzeću, radnji, odnosno ugostiteljskom objektu;

2. Putnička vozila stanara koji u okviru pešačke zone imaju garažu u vlasništvu ili pod zakupom;

3. Vozila fizičkih i pravnih lica koja u okviru pešačke zone imaju obezbeđen parking prostor u vlasništvu ili pod zakupom;

4. Specijalna vozila koja snabdevaju banke i menjačnice gotovim novcem;

5. Teretna vozila za selidbe, čija najveća dozvoljena masa ne prelazi 3,5 tone;

6. Teretna vozila za dopremanje građevinskog i ogrevnog materijala, čija najveća dozvoljena masa ne prelazi 3,5 tone;

7. Vozila drugih fizičkih i pravnih lica za koja nadležni organ uprave za poslove saobraćaja  utvrdi opravdanu potrebu za privremeni ulazak na pešačku zonu.
Vozilima iz stava 3. tač. 2. i 3. ovog člana ulazak u pešačku zonu nije vremenski ograničen.

Vozilima iz stava 3. tač. 4, 5, 6. i 7. ovog člana može se odobririti ulazak u pešačku zonu isključivo u periodu od 06.00 do 10.00 časova.

Bez odobrenja nadležnog organa, u pešačkoj zoni mogu se kretati i zaustavljati vozila hitne pomoći, vatrogasna vozila, vozila policije i Vojske Srbije kada postoji neodložna službena potreba, kao i vozila za hitne tehničke intervencije na telekomunikacionim, elektroenergetskim, vodovodnim i kanalizacionim instalacijama.
Član 13.
            Zabranjuje se saobraćaj za teretna motorna vozila čija najveća dozvoljena masa prelazi 7 tona u sledećim ulicama:

1. Njegoševoj ulici, na delu od raskrsnice sa Pešterskom ulicom do raskrsnice sa Omladinskom ulicom;

2. Omladinskoj ulici, na delu od raskrsnice sa Njegoševom ulicom do raskrsnice sa Ibarskom ulicom.
3. USMERAVANJE SAOBRAĆAJA
Član 14.
Tranzitni saobraćaj teretnih motornih vozila i autobusa usmerava se na sledeći način:

1. Iz pravca Novog Pazara ka Tutinu — ulicama JNA, Pešterskom i III sandžačke brigade;

2. Iz pravca Leskova ka Tutinu — Pešterskom ulicom, Ulicom JNA i Ulicom III sandžačke brigade;

3. Iz pravca Mehovog krša ka Tutinu — Ulicom III sandžačke brigade, Ulicom JNA i Pešterskom ulicom.
4. SAOBRAĆAJ BICIKALA I BICIKALA SA POMOĆNIM MOTOROM
Član 15.
            Zabranjuje se saobraćaj bicikala i bicikala sa pomoćnim motorom na trotoarima i na mestima koja su uređena i označena kao parkirališta za motorna vozila.

Zabranjuje se upotreba rolera, skejtborda, skija i sanki na kolovozu ulica i na drugim saobraćajnim površinama na način kojim se ugrožava bezbednost učesnika u saobraćaju.
5. KRETANJE PEŠAKA
Član 16.
             Pešaci su dužni da se kreću trotoarom ili drugim površinama određenim za kretanje pešaka.

Ako ne postoje posebno izgrađene staze za pešake, pešaci mogu za kretanje koristiti kolovoz u širini od najviše 1 metra, računajući od leve ivice kolovoza u smeru kretanja.
6. SAOBRAĆAJ ZAPREŽNIH VOZILA
Član 17.
            Zabranjuje se zaustavljanje, ostavljanje zaprežnih vozila, kao i vezivanje stoke u svim ulicama na teritoriji grada, osim na prostoru stočne pijace i pijace za prodaju kabaste robe.
III. ZAUSTAVLJANJE I PARKIRANJE VOZILA
Član 18.
            Pravna lica i preduzetnici koji obavljaju privrednu ili drugu delatnost na teritoriji opštine Tutin dužni su da obezbede prostor za parkiranje sopstvenih vozila u okviru svojih parcela ili objekata.

Vozila u vlasništvu državnih organa, javnih preduzeća, ustanova i drugih pravnih subjekata, kao i vozila zaposlenih u tim subjektima, mogu se parkirati na uređenim javnim parkiralištima ispred sedišta tih subjekata, ukoliko je to rezervisano i definisano odgovarajućom saobraćajnom signalizacijom.

Član 19.
            Dozvoljeno je parkiranje putničkih motornih vozila na obeleženom parking prostoru sa naplatom parkiranja u sledećim ulicama i delovima ulica:
1. Ulica Revolucije, na delu od raskrsnice sa Lenjinovom ulicom do raskrsnice sa Ulicom III sandžačke brigade;

2. Ulica revolucije, na delu od raskrsnice sa Lenjinovom ulicom do raskrsnice sa krakom ulice kod robne kuće „Tutinka” koji spaja Ulicu Revolucije i Ulicu III sandžačke brigade;

3. Ulica III sandžačke brigade, na delu od raskrsnice sa Ulicom Svetozara Markovića do raskrsnice sa Ulicom Bogoljuba Čukića;

4. Kovačka ulica, na delu od raskrsnice sa Ulicom 23. novembra do raskrsnice sa Njegoševom ulicom;

5. Ulica Muja Hekala, na delu od raskrsnice sa Pešterskom ulicom do raskrsnice sa krakom Omladske ulice (pored dvorišta osnovnih škola);

6. Ulica 23. novembra, na delu od raskrsnice sa Ulicom Sulja Hamzagića do raskrsnice sa Ulicom 7. jula;

7. Ulica Sulja Hamzagića, na delu od raskrsnice sa Njegoševom ulicom do raskrsnice sa Ulicom 23. novembra;

8. Krak ulice koji povezuje Ulicu III sandžačke brigade i Ulicu IX Crnogorske brigade (kod autobuske stanice), na delu od poslednjeg parking mesta za taksi vozila do raskrsnice sa Ulicom IX crnogorske brigade;

9. Krak ulice koji spaja Ulicu III Sandžačke brigade i Ulicu Revolucije (kod robne kuće „Tutinka”);

10. Lenjinova ulica, na delu od raskrsnice sa Sopoćanskom ulicom do raskrsnice sa Ulicom revolucije.
            Obeležavanje parking mesta i naplatu parkiranja vrši JKSP „Gradac” Tutin ili privredno društvo kome se povere ovi poslovi u skladu sa zakonom.
Član 20.
            Zabranjuje se zaustavljanje i parkiranje svih motornih vozila u sledećim ulicama i delovima ulica:

1. Pešterskoj ulici, na delu od raskrsnice sa Ulicom JNA, Ulicom III Sandžačke brigade i Ulicom Bogoljuba Čukića do raskrsnice sa Ulicom Muja Hekala, u oba smera;

2. Ulici Bogoljuba Čukića, na delu od zgrade Skupštine opštine do raskrsnice sa Ulicom JNA, Pešterskom ulicom i Ulicom III Sandžačke brigade, sa obe strane kolovoza;

3. Ulici JNA, na delu od raskrsnice sa Pešterskom ulicom i Ulicom III Sandžačke brigade u dužini od 200 metara u smeru ka Novom Pazaru, u oba smera;

4. U svim ulicama na teritoriji grada gde je širina slobodnog prolaza od zaustavljenog ili parkiranog vozila do pune linije na kolovozu ili suprotne ivice kolovoza ili neke druge prepreke na putu, manja od 3 metra.
Član 21.
Zabranjuje se parkiranje svih motornih vozila u sledećim ulicama i delovima ulica:

1. Ulici III Sandžačke brigade, na delu od raskrsnice sa Ulicom Bogoljuba Čukića, Ulicom JNA i Pešterskom ulicom do raskrsnice sa Ulicom Svetozara Markovića, uz desnu ivicu kolovoza;

2. Ulici 7. juli, na delu od raskrsnice sa Pešterskom ulicom do raskrsnice sa Ulicom Sulja Hamzagića, sa obe strane kolovoza;

3. Pešterskoj ulici, na delu od raskrsnice sa Ulicom Muja Hekala do raskrsnice sa Sportskom ulicom, sa obe strane kolovoza;

4. Ibarskoj ulici, na delu od raskrsnice sa Omladinskom ulicom u dužini od 100 metara, sa obe strane kolovoza;

5. Njegoševoj ulici, na delu od raskrsnice sa Pešterskom ulicom do raskrsnice sa Omladinskom ulicom, sa obe strane kolovoza;

6. Omladinskoj ulici, na delu od raskrsnice sa Njegoševom ulicom do raskrsnice sa Ibarskom ulicom, sa obe strane kolovoza.
Član 22.

Zabrane iz člana 20. i člana 21. ove odluke ne odnose se na vozila kojima se vrši snabdevanje preduzeća, radnji i ugostiteljskih objekata, u periodu od 01.00 do 09.00 časova, čija najveća dozvoljena masa ne prelazi 3,5 tone, i to sa sopstvenim vozilom ili na osnovu ugovora o snabdevanju, za najviše dva vozila po preduzeću,radnji odnosno ugostiteljskom objektu;
Zabranjeno je parkiranje teretnih motornih vozila u svim gradskim ulicama.

Član 23.
            Dozvoljeno je parkiranje putničkih motornih vozila i na ostalim javnim površinama u skladu sa Zakonom o bezbednosti saobraćaja na putevima i ovom odlukom, osim u ulicama i delovima ulica iz člana 20. i člana 21. ove odluke.
Član 24.
           Nije dozvoljeno parkiranje bicikla sa pomocnim motorom na trotoarima i kolovozu ulica na način na koji se ometa bezbedno odvijanje saobraćaja i kretanje pešaka.

Član 25.
           Na javnim saobraćajnim površinama zabranjeno je ostavljanje neispravnih, napuštenih, neregistrovanih, odbačenih i havarisanih vozila duže od 24 časa.

Član 26.
           Prilikom organizovanog uklanjanja snega sa javnih saobraćajnih površina, javno komunalno preduzeće ili drugo ovlašćeno preduzeće koje uklanja sneg dužno je da najmanje 12 časova pre početka radova obavesti javnost putem sredstava javnog informisanja o lokalitetima na kojima će se vršiti uklanjanje snega.

           Vlasnici, odnosno korisnici vozila, dužni su da uklone svoja vozila sa javnih površina pre isteka roka koji je određen u obaveštenju iz stava 1. ovog člana.

Član 27.
           Vozila koja su zaustavljena ili parkirana suprotno odredbama ove odluke i propisa o bezbednosti saobraćaja na putevima, biće prinudno uklonjena specijalnim vozilom („pauk”) i odvezena na mesto određeno za te namene.

           Mesto za smeštaj i čuvanje prinudno uklonjenih vozila iz stava 1. ovog člana određuje nadležni opštinski organ.

Član 28.
           Uklanjanje i čuvanje nepropisno parkiranih vozila vrši preduzeće kome Skupština opštine Tutin poveri obavljanje ove komunalne delatnosti.

           Izbor preduzeća koje će vršiti poslove iz stava 1. ovog člana za narednu godinu vrši se najkasnije do 31. decembra tekuće godine.

Član 29.
          Uklanjanje vozila sa kolovoza i drugih javnih površina vrši se po nalogu ovlašćenog policijskog službenika ili opštinskog saobraćajnog, odnosno komunalnog inspektora, u okviru njihove zakonom utvrđene nadležnosti.

          Bliže uputstvo o načinu postupanja i saradnji prilikom prinudnog uklanjanja vozila donosi nadležni opštinski organ u saradnji sa Policijskom stanicom Tutin.

Član 30.
           U slučaju da na parking prostoru na kome je uvedena naplata korisnik vozila odbije da plati propisanu naknadu za parkiranje, odnosno prekorači dozvoljeno vreme parkiranja, primeniće se mere prinudnog uklanjanja vozila ili blokiranja vozila na način i po postupku koji je propisan za uklanjanje nepropisno parkiranih vozila.

Član 31.
           Prilikom uklanjanja nepropisno parkiranih vozila i njihovog odvoženja do mesta predviđenog za čuvanje, preduzeće koje vrši uklanjanje dužno je da postupa sa profesionalnom pažnjom, da vozilo čuva od oštećenja i brizljivo njime rukuje.

           Preduzeće je dužno da preda vozilo vlasniku, odnosno korisniku, čim on to zatraži, uz prethodnu naplatu troškova uklanjanja i čuvanja vozila.

           U slučaju nastanka oštećenja ili nestanka vozila tokom uklanjanja ili čuvanja, preduzeće koje vrši ove poslove dužno je da nadoknadi pričinjenu štetu vlasniku, odnosno korisniku vozila.

Član 32.
            Visina naknade za uklanjanje, odvoženje i čuvanje vozila određuje se po propisima i na način predviđen za utvrđivanje cena komunalnih usluga, uz saglasnost nadležnog organa opštine Tutin.
IV. POSEBNE MERE
Član 33.
            Za postavljanje reklama, reklamnih panoa i drugih objekata vizuelnog obaveštavanja u zaštitnom pojasu ulica i puteva, gde je to tehnički moguće sa aspekta bezbednosti saobraćaja, korisnici moraju pribaviti odobrenje nadležnog opštinskog organa i platiti odgovarajuće lokalne komunalne takse.

Član 34.
             Ukoliko se vrši prekopavanje kolovoza ulica, trotoara ili javnih parkirališta, izvođač radova je dužan da mesto izvođenja radova obezbedi odgovarajućom saobraćajnom signalizacijom i opremom na osnovu saobraćajnog projekta na koji saglasnost daje opštinski organ nadležan za poslove saobraćaja.

Izuzetno od stava 1. ovog člana, saobraćajni projekat nije potreban u slučaju izvođenja hitnih i neodložnih radova na otklanjanju kvarova na komunalnim instalacijama, pod uslovom da radovi ne traju duže od 24 časa, uz obavezu hitnog obeležavanja mesta radova priručnom signalizacijom.

Izvođač radova je dužan da po završetku radova prekopanu površinu vrati u prvobitno i funkcionalno stanje.

Ukoliko postoji nužnost za izmenu režima saobraćaja, izvođač radova je dužan da o tome pismeno obavesti Policijsku stanicu Tutin i nadležni organ za inspekcijske poslove opštine Tutin, kao i da građane obavesti putem sredstava javnog informisanja najmanje 24 časa pre početka izmene režima saobraćaja.

Nadležni opštinski organ za inspekcijske poslove, u saradnji sa policijskom stanicom, može privremeno izmeniti režim saobraćaja za vreme trajanja radova ukoliko za to postoje opravdani razlozi bezbednosti.

Član 35.
            Nadležni organ opštinske uprave za poslove saobraćaja rešenjem će, na osnovu saobraćajnih projekata, bliže prostorno i tehnički utvrditi pešačke zone, zone škola, „zone 30” i zone zaštite životne sredine na teritoriji opštine Tutin.

Član 36.
            Poligon za početnu obuku kandidata za vozače motornih vozila određuje rešenjem organ opštinske uprave nadležan za poslove saobraćaja.

            Zabranjeno je prilikom vršenja praktične obuke kandidata za vozače motornih vozila koristiti unutrašnja dvorišta, pasaže stambenih zgrada i druge javne ili privatne prostore koji nisu saobraćajnim projektom i rešenjem predviđeni za obuku kandidata.

V. JAVNI PREVOZ PUTNIKA
Član 37.
            Javni prevoz putnika (autobuski prigradski i međumesni linijski i vanlinijski prevoz) na teritoriji grada Tutina može se odvijati isključivo sledećim ulicama:

1. Ulicom JNA;

2. Pešterskom ulicom;

3. Ulicom III sandžačke brigade.

Član 38.
            Ukrcavanje i iskrcavanje putnika, kao i utovar i istovar prtljaga u međumesnom linijskom i slobodnom vanlinijskom saobraćaju, vrši se isključivo u krugu autobuske stanice u Tutinu i na autobuskim stajalištima koja su zvanično uneta u registrovani i odobreni red vožnje.

Ukrcavanje i iskrcavanje putnika u prigradskom linijskom prevozu putnika vrši se na registrovanim i obeleženim autobuskim stajalištima na području opštine Tutin.

Organ opštinske uprave nadležan za poslove saobraćaja i komunalne delatnosti opštine Tutin i JKSP „Gradac“, uz pribavljeno mišljenje ministarstva nadležnog za unutrašnje poslove, rešenjem određuju lokacije za autobuska stajališta iz stava 1. i 2. ovog člana.
Član 39.
            Određuje se lokacija za auto-taksi stanicu u ulici — Krak ulice koji povezuje Ulicu III sandžačke brigade i Ulicu IX crnogorske brigade, na početku ulice posmatrano u smeru odvijanja saobraćaja (kod autobuske stanice).

Broj parking mesta na auto-taksi stanici iz stava 1. ovog člana utvrđuje rešenjem organ opštinske uprave nadležan za poslove saobraćaja.
VI. INSPEKCIJSKI NADZOR
Član 40.
           Nadzor nad sprovođenjem ove odluke vrši Ministarstvo unutrašnjih poslova — Policijska stanica Tutin i organ opštinske uprave nadležan za poslove saobraćajne i komunalne inspekcije i komunalna milicija, u okviru svojih zakonom utvrđenih nadležnosti.

U vršenju inspekcijskog nadzora, saobraćajni, komunalni inspektori I komunalni milicionari imaju prava, dužnosti i ovlašćenja da preduzimaju mere propisane Zakonom o bezbednosti saobraćaja na putevima, Zakonom o komunalnim delatnostima, Zakonom o komunalnoj miliciji i odlukama opštine Tutin kojima se uređuje lokalni saobraćaj.
VI. KAZNENE ODREDBE
Član 41.
Novčanom kaznom u fiksnom iznosu od 150.000 dinara kazniće se za prekršaj pravno lice ako:

1. postupa protivno odredbama o zabrani nanošenja štete putevima, signalizaciji ili ometanja saobraćaja (član 3. stav 2);

2. ne izvršava obaveze u pogledu održavanja kolovoza, staza, stajališta ili signalizacije (član 5. stav 1);

3. ne obezbedi prostor za parkiranje sopstvenih vozila u okviru svojih parcela ili objekata (član 18. stav 1);

4. na javnim saobraćajnim površinama ostavi neispravno, napušteno, neregistrovano ili havarisano vozilo duže od 24 časa (član 25);
5. ne pribavi odobrenje nadležnog opštinskog organa za postavljanje reklama i reklamnih panoa;
6. ne izvrši sve obaveze iz člana 26. (stav 1 i 2 ) ove Odluke;
7. vrši prekopavanje kolovoza, trotoara ili parkirališta bez saobraćajnog projekta ili ne vrati površinu u prvobitno funkcionalno stanje (član 34. stav 1 i 3);

8. prilikom vršenja praktične obuke kandidata za vozače koristi prostore koji nisu predviđeni za obuku (član 36. stav 2);

9. obavlja javni prevoz putnika ulicama koje nisu određene za tu vrstu saobraćaja ili vrši ukrcavanje i iskrcavanje putnika van autobuske stanice i registrovanih stajališta (član 37. i član 38. stav 1 i 2).

            Za prekršaj iz stava 1. ovog člana kazniće se i odgovorno lice u pravnom licu novčanom kaznom u fiksnom iznosu od 25.000 dinara.
Član 42.
Novčanom kaznom u fiksnom iznosu od 75.000 dinara kazniće se za prekršaj preduzetnik ako:

1. postupa protivno odredbama o zabrani nanošenja štete putevima, signalizaciji ili ometanja saobraćaja (član 3. stav 2);

2. ne obezbedi prostor za parkiranje sopstvenih vozila u okviru svojih parcela ili objekata (član 18. stav 1);

3. na javnim saobraćajnim površinama ostavi neispravno, napušteno, neregistrovano ili havarisano vozilo duže od 24 časa (član 25);

4. ne ukloni svoje vozilo sa javnih površina pre isteka roka određenog u obaveštenju o uklanjanju snega (član 26. stav 2);

5. postavi reklamu ili reklamni pano bez odobrenja nadležnog organa (član 33);

6. vrši prekopavanje kolovoza, trotoara ili parkirališta bez saobraćajnog projekta ili ne vrati površinu u prvobitno funkcionalno stanje (član 34. stav 1 i 3);

7. obavlja javni prevoz putnika ulicama koje nisu određene za tu vrstu saobraćaja ili vrši ukrcavanje i iskrcavanje putnika van autobuske stanice i registrovanih stajališta (član 37. i član 38. stav 1 i 2);

8. prilikom obavljanja delatnosti auto-taksi prevoza putnika ne koristi lokaciju za auto-taksi stanicu određenu ovom odluka (član 39. stav 1).
Član 43.
Novčanom kaznom u fiksnom iznosu od 25.000 dinara kazniće se za prekršaj fizičko lice ako:

1. nanosi štetu putevima, putnim objektima, vertikalnoj i horizontalnoj saobraćajnoj signalizaciji ili vrši radnje koje mogu da ugroze ili ometaju odvijanje saobraćaja (član 3. stav 2);

2. upravlja motornim vozilom, ulazi, prolazi ili se zaustavlja u pešačkoj zoni suprotno propisanim uslovima i vremenskim ograničenjima (član 12);

3. zaustavi ili parkira motorno vozilo u ulicama i delovima ulica u kojima je to izričito zabranjeno (član 20);

4. parkira motorno vozilo u ulicama i delovima ulica u kojima je parkiranje zabranjeno (član 21);

5. na javnim saobraćajnim površinama ostavi neispravno, napušteno, neregistrovano ili havarisano vozilo duže od 24 časa (član 25);

6. ne ukloni svoje vozilo sa javnih površina pre isteka roka određenog u obaveštenju o uklanjanju snega (član 26. stav 2);

7. ne izvrši sve obaveze iz člana 26 ove Odluke,
8. upravlja biciklom, biciklom sa pomoćnim motorom na trotoaru ili na parkiralištima za motorna vozila (član 15. stav 1);

9. koristi rolere, skejtbord, skije ili sanke na kolovozu ulica i drugim saobraćajnim površinama na način koji ugrožava bezbednost (član 15. stav 2);

10. kao vlasnik zaprežnog vozila ili gonič stoke zaustavi, ostavi zaprežno vozilo ili veže stoku van prostora stočne ili robne pijace (član 17);

VII. PRELAZNE I ZAVRŠNE ODREDBE
Član 44.

Javno komunalno stambeno preduzeće „Gradac” Tutin dužno je da u roku od 90 dana od dana stupanja na snagu ove odluke, postavi odnosno uskladi horizontalnu i vertikalnu saobraćajnu signalizaciju i opremu na uličnoj mreži i lokalnim putevima u skladu sa odredbama ove odluke.
Član 45.
           Danom stupanja na snagu ove odluke prestaje da važi Odluka o tehničkom regulisanju saobraćaja na teritoriji opštine Tutin („Službeni list opštine Tutin“, broj 7/2021 od 29.12.2021. godine, 2/22 od 09.05.2022. godine i 1/26 od 25.03.2026. godine).
Član 46.
           Ova odluka stupa na snagu osmog dana od dana objavljivanja u „Službenom listu opštine Tutin“.

